ΚΑΝΟΝΙΣΜΌΣ (ΕΚ) αριθ. 1221/2006 ΤΗΣ ΕΠΙΤΡΟΠΉΣ της 11ης Αυγούστου 2006 σχετικά με τροποποίηση του κανονισμού (ΕΚ) αριθ. 1623/2000 για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς, όσον αφορά τους μηχανισμούς της αγοράς Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), και ιδίως το άρθρο 33, Εκτιμώντας τα ακόλουθα: (1) Τα άρθρα 45, 59 και 61 του κανονισμού (ΕΚ) αριθ. 1623/2000 της Επιτροπής (2) oρίζουν καταληκτικές ημερομηνίες για την απόσταξη υποπροϊόντων της οινοποίησης. Λαμβάνοντας υπόψη την πολύ πλούσια συγκομιδή της περιόδου 2005/06, η εμπρόθεσμη περάτωση της απόσταξης προσκρούει σε πρακτικές δυσκολίες σε ορισμένα κράτη μέλη. Ως εκ τούτου, είναι αναγκαίο να μετατεθούν οι ημερομηνίες αυτές. (2) Το άρθρο 63α του κανονισμού (ΕΚ) αριθ. 1623/2000, που αφορά την απόσταξη οίνων για την παραγωγή πόσιμης αλκοόλης, ορίζει ένα ποσοστό της παραγωγής, για το οποίο οι παραγωγοί δύνανται να συμμετέχουν στη εν λόγω απόσταξη. Πρέπει να καθοριστεί το ποσοστό αυτό για την περίοδο 2006/07. (3) Ο κανονισμός (ΕΚ) αριθ. 1623/2000 πρέπει να τροποποιηθεί αναλόγως. (4) Προκειμένου να εξασφαλιστεί η συνέχεια των ενεργειών σε επίπεδο εμπλεκομένων παραγωγών, είναι σκόπιμο να εφαρμόζεται ο παρών κανονισμός από τις 16 Ιουλίου 2006. (5) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης οίνων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1623/2000 τροποποιείται ως εξής: 1) Στο άρθρο 45 παράγραφος 1, το τέταρτο εδάφιο αντικαθίσταται από το ακόλουθο κείμενο: «Κατά παρέκκλιση των διατάξεων του πρώτου εδαφίου, η αναφερόμενη στο πρώτο εδάφιο ημερομηνία μεταφέρεται, για τις περιόδους 2004/05 και 2005/06, στην 31η Αυγούστου της επόμενης περιόδου.». 2) Στο άρθρο 59, το τρίτο εδάφιο αντικαθίσταται από το ακόλουθο κείμενο: «Κατά παρέκκλιση των διατάξεων του πρώτου εδαφίου, η αναφερόμενη στο εν λόγω εδάφιο ημερομηνία μεταφέρεται, για τις περιόδους 2004/05 και 2005/06, στη 15η Σεπτεμβρίου της επόμενης περιόδου.». 3) Στο άρθρο 61 παράγραφος 3, το δεύτερο εδάφιο αντικαθίσταται από το ακόλουθο κείμενο: «Ωστόσο, για τις περιόδους 2004/05 και 2005/06, η αναφερόμενη στο πρώτο εδάφιο ημερομηνία μεταφέρεται στη 15η Σεπτεμβρίου της επόμενης περιόδου.». 4) Στο άρθρο 63α παράγραφος 2 πρώτο εδάφιο, η τελευταία φράση αντικαθίσταται από το ακόλουθο κείμενο: «Για τις περιόδους 2004/05, 2005/06 και 2006/07, το ποσοστό αυτό καθορίζεται σε 25 %.». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 16 Ιουλίου 2006. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Αυγούστου 2006.

[Source: multi_eurlex | Tokens: 2641]